《循北山历虎跑登南高峰》
清代·叶燮

壁峭悟径穷，岩开忘蹊转。杂篁修涧鸣，幽葩石栈展。

逶迤不知修，曲折互迎遣。啾啾鹍鸡音，呦呦麇麚纂。

朝曦跃重湖，晶光凌绝巘。谷窅响易哀，林委指靡显。

迅瀑激木末，笙镛互流衍。穷瀛揽带间，悬象措掌辨。

轻举谅爽期，沈忧藉暂免。知音贻同怀，良贶岂云浅。

作者简介：（1627—1702）江苏吴江人，浙江嘉兴籍，字星期，号已畦。叶绍袁子。康熙九年进士。任江苏宝应知县。十四年，以三藩乱时役重民饥，与巡抚慕天颜不合，被劾罢官。居吴县横山，常出游览四方名胜。精研诗学理论，所作以险怪为工。有《原诗》、《巳畦诗文集》。又摘汪琬文章缺点，著《汪文摘谬》。